Horizont Európa

Az érdekelt felekkel folytatott konzultáció

Összefoglaló jelentés

1.Bevezetés

Ez a dokumentum összefoglalja a beruházások, a kutatás és innováció, a kkv-k és az egységes piac területén várható jövőbeli uniós forrásokról szóló, 2018. januártól márciusig tartó nyilvános konzultáció keretében kapott válaszokat, valamint az érdekelt felek egyéb visszajelzéseit. Az elemzések hozzájárultak a Horizont Európa elnevezésű következő keretprogramra vonatkozó, 2018 júniusában elfogadott bizottsági javaslat kidolgozásához.

Az érdekelt felekkel folytatott konzultáció célja az volt, hogy összegyűjtse az érdekelt gazdasági szereplők és magánszemélyek véleményét a 2020 utáni időszakra vonatkozó uniós kutatási és innovációs keretprogram, a Horizont Európa kialakításáról. Az előkészítési szakaszban a Bizottság feltérképezte a legfontosabb érdekelt feleket, mely folyamat kiterjedt az ezen szakpolitikai területen aktív uniós és nemzetközi ernyőszervezetekre és intézményekre. A különböző tájékoztatási igények figyelembe vétele érdekében a konzultációs tevékenységek keretében sor került az érdekeltek számára rendezett konferenciák és események, célzott műhelytalálkozók és szakértői csoportok szervezésére, online nyilvános konzultációra, valamint az Európai Bizottságnak benyújtott állásfoglalások elemzésére. Az érdekelt felek véleményének elemzése során a Bizottság egyaránt alkalmazott kvalitatív és kvantitatív módszereket.

2.Az érdekelt felekkel folytatott konzultáció eredményei

2.1.Nyilvános konzultáció a beruházások, a kutatás és innováció, a kkv-k és az egységes piac területéhez tartozó uniós alapokról

A kérdőív zárt és nyitott kérdéseket is tartalmazott a szakpolitikai kihívásokról, a szubszidiaritásról, az uniós hozzáadott értékről, a programok célkitűzéseiről és az azok megvalósítását akadályozó tényezőkről, valamint az egyszerűsítés és a programok közötti szinergiák lehetőségeiről. Az érdekelt felek állásfoglalásokat is benyújthattak. Több mint 4000 válasz érkezett be, és a válaszadók 94 %-a hivatkozott a K+I uniós támogatására. A válaszadók az alább ismertetett további elemzés tárgyát képezték.

A válaszadók majdnem fele (46 %) magánszemélyként vett részt a konzultációban, őket követték a vállalkozások és az ipar képviselői (17 %), valamint az egyetemek (14 %). A válaszadók 93 %-a uniós tagállamokból, 5 %-a társult országokból, 1 %-a pedig harmadik országokból származott. A válaszadók 70 különböző országból érkeztek; a legtöbben Spanyolországból, utána Németországból, Olaszországból, Franciaországból és Belgiumból.

A felmérésben részt vevő válaszadók mintegy 90 %-a (3 414) számolt be arról, hogy rendelkezik tapasztalattal a Horizont 2020 programmal kapcsolatban. A Horizont 2020 keretprogram terén tapasztalattal rendelkező válaszadók az európai strukturális és beruházási alapokkal (22 %), az uniós egészségügyi programmal (9 %), valamint a vállalkozások versenyképességét és a kis- és középvállalkozásokat segítő programmal (8 %) is kapcsolatba kerültek.

A Bizottság számos olyan szakpolitikai kihívást azonosított, amelyeket a beruházások, a kutatás és innováció, a kkv-k és az egységes piac területén működő programok kezelni tudnának. A válaszadók az alábbi kihívásokat tekintették a legfontosabbaknak:

§„A kutatás és az innováció előmozdítása az EU egész területén”: a válaszadók 97 %-a véli úgy, hogy ez nagyon vagy meglehetősen fontos szakpolitikai kihívás.

§„Az oktatás, a készségek és a képzés támogatása”: a válaszadók 93 %-a véli úgy, hogy ez nagyon vagy meglehetősen fontos szakpolitikai kihívás.